b'\n_START_ARTICLE_\nRoger Garaudy\n_START_SECTION_\n\xc5\xbdivljenje\n_START_PARAGRAPH_\nRoger Garaudy se je rodil 17. julija 1913 v katoli\xc5\xa1ki dru\xc5\xbeini v Marseillu. Med drugo svetovno vojno se je Garaudy pridru\xc5\xbeil francoskemu odporni\xc5\xa1kemu gibanju, zaradi \xc4\x8desar je bil zaprt v Djelfi, Al\xc5\xbeirija, kot vojni ujetnik Vichyjske Francije. Garaudy se je po poroki s Palestinko leta 1982 spreobrnil v muslimana. Kasneje je zapisal: \xc2\xbbPavlov Kristus ni Jezus iz Biblije,\xc2\xab\xc2\xa0in izoblikoval tudi druge kriti\xc4\x8dne akademske zaklju\xc4\x8dke o Stari in Novi zavezi. Kot musliman je prevzel ime \xc2\xbbRagaa\xc2\xab\xc2\xa0in postal pomemben islamski komentator ter zagovornik pravic Palestincev.\n_START_SECTION_\nPoliti\xc4\x8dna in akademska kariera\n_START_PARAGRAPH_\nPo 2. svetovni vojni se je Garaudy pridru\xc5\xbeil francoski komunisti\xc4\x8dni partiji. Kot politi\xc4\x8dni kandidat je bil izvoljen v skup\xc5\xa1\xc4\x8dino in se s\xc4\x8dasoma povzpel do polo\xc5\xbeaja poslanskega govornika ter kasneje senatorja._NEWLINE_Garaudy je poleg tega v letih 1962 \xe2\x80\x93 1965 tudi predaval na oddelku Filozofske fakultete Univerze Clermont-Ferrand, nato pa od\xc5\xa1el zaradi sporov med njim in Michelom Foucaultom. Kasneje, v letih 1969 \xe2\x80\x93 1972, je pou\xc4\x8deval v Poitiersu._NEWLINE_Garaudy je sicer ostal kristjan (vse do leta 1982), vendar je po prehodu iz katoli\xc5\xa1ke v protestantsko vero zopet postal katoli\xc4\x8dan. Spoprijateljil se je z enim najbolj uglednih francoskih duhovnikov tistega \xc4\x8dasa, Abb\xc3\xa9jem Pierrejem, ki je v poznej\xc5\xa1ih letih podpiral Garaudyja, celo glede njegovih najbolj kontroverznih stali\xc5\xa1\xc4\x8d._NEWLINE_Leta 1970 je bil zaradi kritike sovjetske invazije na \xc4\x8ce\xc5\xa1koslova\xc5\xa1ko leta 1968 izklju\xc4\x8den iz komunisti\xc4\x8dne stranke._NEWLINE_Napisal je ve\xc4\x8d kot 50 knjig, predvsem na temo politi\xc4\x8dne filozofije ter marksizma.\n_START_SECTION_\nZanikanje holokavsta\n_START_PARAGRAPH_\nRoger Garaudy  je leta 1982 (pri 69. letih, po poroki s Palestinko) prestopil v islam in postal izrazit antisemit._NEWLINE_Leta 1996 je izdal knjigo Ustanovni miti izraelske politike (Les Mythes fondateurs de la politique israelienne). V njej je zapisal, da se poboji Judov med drugo svetovno vojno ne klasificirajo kot genocid._NEWLINE_V tej knjigi zanika ve\xc4\x8d temeljnih \xc5\xbeidovskih zahtev po pravici do de\xc5\xbeele Izrael (do palestinske zemlje) in legitimnosti moderne dr\xc5\xbeave Izrael, ki jih imenuje miti (mit \xc2\xbbsionisti\xc4\x8dnega antifa\xc5\xa1izma\xc2\xab; \xc2\xbbmit \xc5\xa1estih miljonov \xc5\xbertev\xc2\xab; \xc2\xbbmit de\xc5\xbeele Izrael\xc2\xab...). Menil je, da je realno \xc5\xa1tevilo pobitih Judov manj\xc5\xa1e, kot je zgodovinsko sprejeto \xc5\xa1tevilo med 5 in 6 miljoni pobitih Judov. Po njegovem prepri\xc4\x8danju jih je bilo pribli\xc5\xbeno desetina tega._NEWLINE_Po \xc5\xbeidovskem religioznem verovanju je bila de\xc5\xbeela Izrael podro\xc4\x8dje nekdanje Palestine, na vzhodni obali Sredozemskega morja, kjer je zgodovinsko prevladovala \xc5\xbeidovska vera. Tako imenovana \xc2\xbbod Boga dana zemlja\xc2\xab\xc2\xa0\xc5\xbeidovskemu ljudstvu, ki ima do nje \xc2\xbbbo\xc5\xbejo pravico\xc2\xab. Zagovarjanje ideje de\xc5\xbeele Izrael se je za\xc4\x8delo s sionisti\xc4\x8dnim gibanjem v obdobju pred prvo svetovno vojno in trajalo vse do obdobja po drugi svetovni vojni, ko so ta koncept o\xc5\xbeivili ustanovitelji sodobne dr\xc5\xbeave Izrael, ki je nastala 14. maja 1948 z razglasitvijo izraelske dr\xc5\xbeave. V knjigi tudi zatrjuje, da je ve\xc4\x8dina \xc5\xbdidov, ki so bili odpeljani v koncentracijska tabori\xc5\xa1\xc4\x8da, umrla zaradi tifusa in niso bili namerno umorjeni._NEWLINE_Zanikanje holokavsta je dejanje zanikanja genocida nad \xc5\xbdidi med drugo svetovno vojno. V njem trdijo, da v nacisti\xc4\x8dni Nem\xc4\x8diji ni \xc5\xa1lo za namerno pobijanje \xc5\xbdidov, temve\xc4\x8d so jih le \xc5\xbeeleli izseliti iz Reicha. Trdil je, da niso uporabljali koncentracijskih tabori\xc5\xa1\xc4\x8d in plinskih celic za mno\xc5\xbei\xc4\x8dno pobijanje \xc5\xbdidov. Prav tako naj bi \xc5\xa1lo za znatno manj\xc5\xa1e \xc5\xa1tevilo pobitih (med 500.000 \xe2\x80\x93 600.000), medtem ko uradna zgodovina ocenjuje, da je bilo pobitih med 5 in 6 milijoni \xc5\xbertev (oz. pribli\xc5\xbeno 1/3 vsega \xc5\xbeidovskega svetovnega prebivalstva)._NEWLINE_Zanikanje holokavsta, ki je obi\xc4\x8dajno dejanje dolo\xc4\x8dene rasisti\xc4\x8dne propagande, predstavlja resen dru\xc5\xbebeni problem in je v nekaterih evropskih dr\xc5\xbeavah in v Izraelu protizakonit. Zanikanje holokavsta podpirajo nekatere srednjevzhodne arabske dr\xc5\xbeave, med njimi Iran in Sirija. Medtem, ko je Garaudy zaradi antisemitskega stali\xc5\xa1\xc4\x8da doma postal izob\xc4\x8denec, je v muslimanskem svetu pridobil \xc5\xa1tevilne prijatelje in podpornike. Med drugim je leta 2002 dobil nagrado kasneje ubitega libijskega voditelja Muammarja Gadafija za \xc4\x8dlovekove pravice, nagrado kralja Faisala za velike zasluge v islamu, itd._NEWLINE_Leta 1998 ga je francosko sodi\xc5\xa1\xc4\x8de v Parizu zaradi zanikanja holokavsta obsodilo na dve leti pogojne zaporne kazni in pla\xc4\x8dilo 120.000 frankov.\n_START_SECTION_\nPodpora islamu\n_START_PARAGRAPH_\nV islamskem svetu so ga kot Rajaa Garaudy (v kar se je preimenoval po prestopu v islam) ozna\xc4\x8devali za sodobnega muslimanskega misleca in filozofa. V islamski republiki Iran je 160 \xc4\x8dlanov parlameta podpisalo peticijo v podporo Garaudyju in ga povabilo v Teheran, kjer so ga toplo sprejeli. Obsodili so Izrael in zahodne dr\xc5\xbeave zaradi sodnega procesa proti Garaudyju._NEWLINE_Roger (Rajaa) Garaudy je bil visoko cenjen v muslimanskem svetu, dobil je \xc5\xa1tevilne nagrade in bil imenovan za \xc2\xbbnajpomembnej\xc5\xa1o mednarodno kulturno osebnost 20. stoletja\xc2\xab\xc2\xa0(1999. jordanski intelektualci); \xc2\xbbnajve\xc4\x8dji sodobni zahodni filozof\xc2\xab\xc2\xa0(biv\xc5\xa1i sirski podpredsednik Abdul-Halim Khaddam); \xc2\xbbnajve\xc4\x8dji evropski filozof po Platonu in Aristotelu\xc2\xab\xc2\xa0(biv\xc5\xa1i libijski voditelj Muammar Gaddafi) itd.\n_START_SECTION_\nPozno \xc5\xbeivljenje\n_START_PARAGRAPH_\nV poznej\xc5\xa1ih intervjujih je Garaudy izjavil, da je teroristi\xc4\x8dni napad 11. septembra 2001 organizirala vlada ZDA. Prav tako je ponovil svojo trditev o holokavstu, tokrat je izjavil, da so si holokavst \xc2\xbbkot mit izmislili Churchill, Eisenhower in De Gaulle,\xc2\xab\xc2\xa0da bi upravi\xc4\x8dili uni\xc4\x8denje in okupacijo Nem\xc4\x8dije._NEWLINE_Decembra 2006 je v Teheranu v Iranu, potekala mednarodna konferenca z namenom pregleda svetovnega pogleda na holokavst, katere se Garaudy zaradi zdravstvenih razlogov ni mogel udele\xc5\xbeiti. Domnevno naj bi poslal videoposnetek, v katerem je podprl mnenje iranskega predsednika Mahmouda Ahmadined\xc5\xbeada, da bi Izrael moral prenehati obstajati._NEWLINE_Roger Garaudy je umrl 13. junija 2012 v Parizu, star 98 let.\n_START_SECTION_\nVpliv po smrti\n_START_PARAGRAPH_\nGaraudy je sam sebe opisoval kot \xc2\xbbDon Kihot, ki se bojuje proti mlinom na veter kapitalizma\xc2\xab. Pou\xc4\x8deval je filozofijo na pomembnih pari\xc5\xa1kih univerzah, vendar je bil v nenehnih sporih z ostalimi filozofi._NEWLINE_\xc4\x8ceprav rojen v katoli\xc5\xa1ko dru\xc5\xbeino se je po priklju\xc4\x8ditvi francoskemu odporni\xc5\xa1kemu gibanju vklju\xc4\x8dil v komunisti\xc4\x8dno stranko. V obdobju vojne je bil zaprt, po vojni je bil \xc4\x8dlan komunisti\xc4\x8dne stranke Francije in bil izvoljen v nacionalno skup\xc5\xa1\xc4\x8dino (parlament) ter kasneje postal tudi senator. Ve\xc4\x8dkrat je prestopil med religijami: kot katoli\xc5\xa1ko vzgojen je sprva prestopil med protestante, potem se ponovno vrnil v katolicizem (bil velik prijatelj z enim najvplivnej\xc5\xa1ih cerkvenih dostojanstvenikov v tistem \xc4\x8dasu Abb\xc3\xa9 Pierreom); nato kon\xc4\x8dno prestopil v islam._NEWLINE_Napisal je okrog 70 knjig, med njimi v tem obdobju muslimanske pripadnosti Debate Between Civilizations, A Warning to The Living, How Man became Man, Islam Lives in Our Future, Islam and Integrity, Mosque, the Mirror of Islam and Mohammad of Islam. Ve\xc4\x8dina njegovih knjig je bila prevedena v ve\xc4\x8d kot 10 jezikov. Ponatise njegove najbolj kontroverzne knjige \xc2\xbbUstanovni miti izraelske politike\xc2\xab\xc2\xa0so v Franciji po sodnem procesu prepovedali.'